
Az igaz életű, szent istenősök, Joákim és Anna emléke.
A kedd esti alkonyati zsolozsmán
„Uram, tehozzád...” után
4. hang. Minta: Jelül rendelted...
Jertek, ünnepet kedvelők, * zengedezzünk ma ujjongva, * és ünnepeljük meg híven tisztelvén * a szent párnak, Joákimnak és Annának emlékét, * mert ők nemzették számunkra az Isten Anyját, * a tisztaságos Szüzet; * azért, miután a mulandó életből az örökkévalóságba költöztek át, * az enyészhetetlenség örök hajlékában *’ imádkoznak üdvösségünkért.
Örömtől ragyog ma az egész természet, * mindenkitől magasztalt Istenszülő, * hogy egy akarattal szentelje meg * évi ünnepét szüleidnek: * a csodálatos Joákimnak, * a vele együtt örömünnepet ülő Annának, * mert téged minden remény fölött világra hozva * mint életünk táplálóját, *’ örömet árasztottak a világra.
Anna lélekben repesve ujjongjon, * s örömében vigadjon, * mert régi kívánsága beteljesült, * a gyermek, melyért áhítozott, * hiszen az ígéret és az áldás isteni gyümölcsét sarjadzta, * a szeplőtelen tiszta Máriát, * a mi Istenünk Szülőjét, *’ ki napként világosságot derített a sötétségben fekvőkre.
Korbáccsal vertek Krisztusért * és fára függesztettek, dicséretre méltó, * testedet vashorgokkal kegyetlenül marcangolták, * s azt parancsolták, ó bölcs, hogy áldozz a bálványoknak. * De te nem tagadtad meg a mindenség Urát, * hanem szenvedéseid között rámutattál * a bálványok gyenge és mulandó voltára *’ és az angyalok társává lettél.
Bilincsbe verve és sebekkel ékeskedve, * a téged szemlélőket arra buzdítottad, ó boldog, * hogy nyomodba lépjenek, * és tekintsenek az égi jutalomra, * mely enyészhetetlen és sok boldogságot és gyönyörűséget nyújt, * mindörökre megmarad *’ és Krisztus szolgái örökségül nyerik.
Kövekkel összeroncsolták állkapcsodat, * oldaladat doronggal verték, * hatalmas nagy kővel zúzták össze mellkasodat és lábaidat, * dicséretreméltó boldog, * izületeidet szétszaggatták, * és te eltapostad a kígyó fejét nemes állhatatossággal, *’ melyet nem győzhetett le a kínvallatások gyötrelme.
Dicsőség... most és.... 5. hang 
Ó boldog házaspár, * ti minden szülőt túlszárnyaltatok, * mert azt hoztátok e világra, * ki minden teremtményt felülhalad. * Igazán boldog vagy, Joákim, * ki ilyen leányzónak vagy atyja! * Boldog a te méhed is, Anna, * mert a mi életünk Anyját sarjadzta. * Boldogok az emlők, melyek őt táplálták, * ki tejével táplálta az összes lények fenntartóját. * Kérünk titeket, legboldogabbak, * imádjátok őt, *’ hogy irgalmazzon a mi lelkünknek!
Előverses sztihirák
1. hang. Minta: A mennyei rendeknek...
Joákim és Anna ünneplik * a mi üdvösségünk kezdetének születését, * az egyetlen Istenszülőt. * Ünnepeljünk ma velük együtt mi is, * boldognak hirdetvén a tisztaságos Szüzet, *’ ama Jessze törzsének sarjadékát!
Elővers: Halljad, leányzó, és lássad, és hajtsd ide füledet! 
Az Isten hajlékául kiválasztott hajadon, * a tisztaságos Istenszülő, * a próféták dicsérete, Dávid leánya, * Joákimtól és a tiszta szívű Annától ma megszületik, * hogy Ádámnak reánk szállott kárhozatát *’ az ő szülése által elhárítsa.
Elővers: A nép gazdagjai ajándékokkal könyörögni fognak színed előtt.
A korábban terméketlen mező * a termékeny földet hozza világra, * s ki a meddő méhből szent gyümölcsöt termett, * tejjel táplálja azt! * Milyen félelmetes csoda! * A mi életünk Táplálója, * ki a mennyei kenyeret hordozza majd méhében, *’ anyai emlőn tejjel táplálkozik.
Dicsőség... most és... 8. hang
Kik terméketlen méhből mint vesszőt, * a szent Istenszülőt sarjadzták, * kitől Krisztus Isten, a világ üdvössége tündöklött fel, * szent pár, szent házastársak: * Joákim és Anna, * leányukkal a tiszta Szűzzel együtt, * a mennyei hajlékokba költöztek át, * s az angyalokkal együtt zengedezve * a világért közbenjárnak. * Mi is hozzájuk csatlakozva áhítattal énekeljük: * Akiket az isteni Leányzó, * a tisztaságos Szűz Mária születése folytán * Krisztus őseinek nevezünk, *’ könyörögjetek a mi lelkünkért!

.Tropár(ok)
2. hang 
Igaz életű őseid emlékét ünnepelvén, *’ kérünk, Urunk, Istenünk, hogy az ő imáikért üdvözítsd a mi lelkünket!
Dicsőség... most és... 4. hang 
A te születésed, Istenszülő Szűz, * örömet hirdetett az egész világnak, * mert belőled tündöklött fel az igazság Napja, Krisztus Istenünk, * ki eltörölvén az átkot, áldást hozott ránk, * és meghiúsítván a halált, *’ örök életet ajándékozott nekünk.
